
הדלקת נרות חנוכה
ש. באיזו תקופה אירע נס חנוכה ?
ת. בתקופת בית המקדש השני.
ש. איזו מלכות שלטה בעולם בתקופה זו ?
ת. מלכות יוון.
ש. מה גזרו מלכי יוון על ישראל ?
ת. מלכי יוון גזרו גזירות קשות על עם ישראל, בטלו אותם מדתם, ולא הניחום לעסוק בתורה ובמצוות, פשטו ידיהם בממונם ובבנותיהם, נכנסו להיכל ופרצו בו פרצות, וטמאו את השמנים שהיו מיועדים להדלקת המנורה.
ש. מה היה הנס הראשון בחנוכה ?
ת. הנס הראשון היה שהחשמונאים הכוהנים גברו על היוונים, הושיעו את ישראל מידם, העמידו מלך מן הכוהנים וחזרה המלכות לישראל.
ש. באיזה יום נחו החשמונאים מהמלחמה עם היוונים ?
ת. כה' בכסליו.
ש. מדוע נקרא חג זה בשם "חנוכה" ?
ת. משום שחנו בכה', וביחד יוצא המילה חנוכה.
ש. מה היה הנס השני של חנוכה ?
ת. הנס השני היה שהחשמונאים נכנסו לבית המקדש לאחר שהסתיימה המלחמה עם היוונים, רצו להדליק את המנורה, ולא מצאו אלא פח אחד של שמן זית זך טהור, שהייתה בו כמות שמן להדלקת יום אחד בלבד, ונעשה נס, שהספיקה להם כמות זו לשמונה ימים.
ש. מה עשו הכוהנים ביום התשיעי ?
ת. באותם שמונה ימים, שלחו אנשים הבקיאים בהכנת שמן זית לחלקו של שבט אשר, אשר ברכו משה בשמן רב, עד שהגיעו האנשים אל נחלת אשר, כתשו זיתים וחזרו, עברו שמונה ימים, ורק ביום התשיעי הדליקו מהשמן שהביאו.
ש. מפני מה תקנו חכמים להדליק נרות בשמונת ימי החנוכה ?
ת. זכר לנס שהיה עם השמן שדלק שמונה ימים, כדי לפרסם את הנס.
ש. אם חנו מהמלחמה בכה' בכסלו, נמצא שהערב הראשון שהדליקו את המנורה היה בליל כו', א"כ מדוע קבעו חכמים להדליק נרות חנוכה כבר מלילה שלפני כן בליל כה' ולא בליל כו' ?
ת. א. יש אומרים שבאמת בתחילת ליל כה' חנו מהמלחמה. ב. לאומרים שחנו ביום כה', יש ליישב ע"פ המבואר בזוהר וכן פסק הרמב"ם, שבבית המקדש היו מדליקים את המנורה פעמיים בכל יום, בבוקר ובערב, ועל כן, אף אם חנו ביום כה', נמצא שהדליקו באותו יום בבוקר. ג. יש אומרים שהדלקת הלילה הראשון הוא משום נס הניצחון.
ש. כמה נרות צריכים להדליק בחנוכה ?
ת. מן הדין צריך להדליק בכל בית נר אחד בכל לילה, אלא שנהגו כל ישראל לקיים את המצווה בהידור, ולהוסיף בכל לילה עוד נר, שעל ידי מספר הנרות ניכר ומפורסם הנס יותר. על כן בלילה הראשון ידליק נר אחד, בלילה השני ידליק שתי נרות, וכן הלאה.
ש. מה נקרא נר החיוב ומה נקראים נרות ההידור ?
ת. בכל לילה, הנר הראשון הוא נר החיוב, ושאר הנרות הם נרות ההידור.
ש. מה הדין אם טעה ולא הדליק כמספר נרות ההידור של אותו יום ?
ת. יצא ידי חובתו.
ש. מהו השמש ?
ת. בסיום הדלקת הנרות שבכל יום, נוהגים להדליק נר נוסף הנקרא "שמש". יש נוהגים להדליקו על ידי שמוסיפים עוד כוסית שמן על מספר הנרות של אותו יום, ויש נוהגים שהשמש הוא הנר שממנו מדליקים את הנרות, וכשמסיים להדליק בו את הנרות, מניחו דלוק בחנוכיה.
ש. היכן צריך להניח את השמש ?
ת. את השמש צריך להניח גבוה מכל הנרות, כדי שיהיה ניכר שהוא השמש.
ש. האם אחד מבני הבית מדליק נרות בשביל כולם או שכל אחד מדליק לעצמו ?
ת. לפי הספרדים: אחד מבני הבית מדליק את הנרות, ופוטר את כל בני הבית בהדלקתו. לפי האשכנזים: כל אחד מבני הבית הזכרים מדליק לעצמו נרות חנוכה בברכה, וטוב שכל אחד ידליק בחלון אחר, כדי לפרסם את הנס ככל היותר לעוברים ושבים.
ש. לפי הספרדים שאחד מבני הבית מדליק ופוטר את כולם, האם בני הבית צריכים להיות בבית בשעת ההדלקה ?
ת. אין חובה שבני הבית יהיו נוכחים בשעת ההדלקה, ולכן אם אין באפשרותם לשהות בבית, יוצאים הם ידי חובה בהדלקה שמדליקים עליהם בביתם.
ש. כיצד מצווה להדר בחנוכיה ?
ת. מצווה להדר ולהדליק בחנוכיה יפה משום "זה אלי ואנווהו", מי שיכל להדליק בחנוכיה של זהב, שהיא דומה למנורה שהדליקו בה בבית המקדש, ידליק. ומי שאין באפשרותו, ידליק בחנוכיית כסף או דמוי כסף.


החייבים בהדלקת נרות חנוכה
ש. האם עני חייב בהדלקת נרות חנוכה ?
ת. גם עני שאין לו מה לאכול וניזון מהצדקה, צריך למכור כסותו או להשכיר עצמו לפועל, כדי להדליק לפחות נר אחד בכל לילה.
ש. מה צריכים לדאוג הגבאים ?
ת. גבאי הצדקה צריכים להשגיח על אותם עניים, לספק להם שמן להדלקה.
ש. מדוע בהדלקת נר חנוכה יש חיוב מיוחד לעני למכור כסותו יותר משאר המצוות ?
ת. מצוות הדלקת נר חנוכה חביבה היא מאוד, מאחר ויש בה פרסום הנס של הקב"ה, לכן יש בה חיוב יותר משאר המצוות.
ש. האם נשים חייבות בהדלקת נר חנוכה ?
ת. גם נשים חייבות בהדלקת נר חנוכה, ולכן אישה המתגוררת בביתה לבדה, חייבת להדליק את הנרות עם הברכות כולן. אבל נשים נשואות או בנות רווקות בבית הוריהן, אינם צריכות להדליק נר חנוכה כלל, ויוצאות ידי חובה בהדלקת בעליהן או אביהן.
ש. מדוע נשים חייבות בהדלקת נרות חנוכה, הרי זו מצוות עשה שהזמן גרמא ?
ת. משום שאף הן היו באותו הנס, גם הן היו בכלל גזירת השמד הרוחני של היוונים. וגם: על ידי אישה [יהודית] התגלגלה הישועה.
ש. האם קטן יכל להוציא ידי חובה בהדלקת נרות חנוכה את הגדול ?
ת. קטן אינו יכל להוציא את הגדולים בהדלקת נרות חנוכה.
ש. ממתי צריך לחנך את הקטנים במצוות נרות חנוכה ?
ת. טוב להרגיל את הילדים הקטנים שהגיעו לגיל חינוך [מגיל חמש או שש ומעלה], שידליקו את נרות ההידור בכל לילה.
ש. האם אפשר לתת לילדים קטנים מתחת גיל חינוך להדליק את נרות ההידור ?
ת. לא, אבל רשאי לתת להם להדליק את נר השמש.
ש. מה הדין אם הקטן אוחז בידו את הנר שממנו מדליקים, והגדול אוחז בידו של הקטן ומדליק יחד איתו ?
ת. מותר.
ש. האם עיור חייב בהדלקת נרות חנוכה ?
ת. עיור חייב בהדלקת נרות חנוכה, כשם שחייב בכל המצוות כולן, משום שבהדלקתו יש פרסום הנס לאחרים. אלא, טוב שיאמר לאשתו שהיא תברך ותדליק. אם הוא מתגורר לבדו, יברך וידליק בעצמו בסיוע אדם אחר.
ש. מה הדין חתן שמתחתן באחד מלילות החנוכה ?
ת. אם מתאפשר לו ללכת לפני החתונה לביתו החדש ולהדליק שם נרות – ידליק. אם אין לו אפשרות, ידליק בסיום החתונה כשיבוא לביתו בברכה.















המתארחים בחנוכה
ש. אדם המתגורר בביתו, והזדמן לו בימי החנוכה ללון אצל בית אחר בתשלום, מה הדינו לגבי הדלקה ?
ת. אם בעל הבית מדקדק שישלם לו עבור כל הוצאותיו שמוציא עבורו, יתן האורח לבעל הבית כמה פרוטות, כדי שיזכה לו מעט מהשמן שהוא מדליק בו את החנוכיה, או שיתן לו בעל הבית במתנה מעט מהשמן, ויוצא האורח ידי חובה בהדלקת בעל הבית.
ש. מה הדין אם האורח רוצה להדליק בעצמו נרות חנוכה ?
ת. אם יש לו בבית פתח בפני עצמו רשאי להדליק בברכה.
ש. מה הדין אם בעל הבית לא מדקדק עם האורח בכל ההוצאות, אלא האורח משלם תשלום קבוע על כל צרכיו ?
ת. האורח יוצא ידי חובה בהדלקת נרות של בעל הבית ואינו צריך להשתתף עם בעל הבית בתשלום השמן, כי זה כבר כלול בתשלום שמשלם עבור כל צרכיו.
ש. מה הדין בן נשוי הגר אצל אביו וסמוך על שולחנו, ויש לו חדר מיוחד ללון שם, האם הבן צריך להדליק נרות חנוכה ?
ת. הבן אינו צריך להדליק נרות חנוכה, ואינו צריך להשתתף בפרוטות עם אביו, אלא יוצא ידי חובה בהדלקת אביו.
ש. זוג המתארחים בבית הוריהם וישנים שם, מה דינם ?
ת. כיוון שאינם משלמים עבור הוצאות האכילה והשתייה, ושאר דברים, הרי הם כבני הבית, ויוצאים ידי חובה בהדלקת בעל הבית.
ש. זוג המתארחים בבית הוריהם בסעודת ליל שבת, וחוזרים לישון בביתם, היכן ידליקו נרות חנוכה ?
ת. ידליקו נרות חנוכה בביתם קודם השבת, כי חיוב מקום ההדלקה נקבע לפי מקום השינה, ולא לפי מקום האכילה.
ש. מה הדין בשבת חתן, שמארגנים לכל משפחה דירה לישון בה ובסעודת השבת כולם מתאספים באולם אחד. היכן ידליקו את נרות החנוכה ?
ת. ידליקו נרות חנוכה בדירה שישנים שם, ולא באולם היכן שאוכלים.
ש. זוג המתארחים בבית הוריהם בשבת, ובמוצ"ש מתכוונים לחזור לביתם, היכן ידליקו נרות ?
ת. ידליקו נרות חנוכה כשיחזרו לביתם, אפילו אם זה יהיה בשעה מאוחרת.
ש. מה הדין באופן שאין האורח צריך להדליק אלא בעל הבית, ובעל הבית מכבד את האורח, האם רשאי להדליק בברכה ?
ת. רשאי לברך ולהדליק, אך הנכון ביותר שבעל הבית ידליק, כי "מצווה בו יותר מבשלוחו", אולם אם יש חשש שהאבא יפגע אם לא יכבדוהו להדליק, בודאי שיתן לאביו.
ש. מה הדין שני אנשים הגרים בדירה אחת, כיצד ידליקו נרות חנוכה ?
ת. אם שניהם שותפים יחד בהוצאות האכילה והשתייה, ישתתפו יחד בקניית השמן, ידליק אחד מהם בברכה, והשני יצא ידי חובה. אבל אם אינם שותפים בהוצאות האכילה והשתיה, אלא כל אחד קונה לעצמו, ידליק כל אחד נר חנוכה בפני עצמו בברכה.
ש. מה הדין אם מתארח בבית מלון, ואין לו בני בית המדליקים בביתו ?
ת. חייב להדליק נרות חנוכה בבית המלון עם ברכה.
ש. מה הדין תלמיד ישיבה הבא פעם בכמה שבועות לביתו, ובחנוכה נמצא בישיבה ?
ת. תלמיד ישיבה אינו צריך להדליק נרות חנוכה בישיבה כלל, משום שיוצא ידי חובה בהדלקה שמדליקים עליו ההורים בביתם.
ש. האם תלמיד ישיבה רשאי לכוון שאינו יוצא ידי חובה מההדלקה בביתו, כדי שיוכל להדליק ולברך בישיבה ?
ת. לא, כיוון שהמצווה היא "נר איש וביתו", דהיינו שיהיה נר חנוכה בכל בית של איש ובני ביתו, ולא שכל אחד ואחד יברך וידליק בפני עצמו, וכיוון שכבר הדליק עליו אביו בביתו, יצא ידי חובה, ואין הדבר תלוי בכוונתו כלל.
ש. מה הדין תלמיד ישיבה ההולך ללמוד בחו"ל האם יוצא ידי חובה בהדלקה שמדליקים בביתו ?
ת. כן.
ש. מה הדין תושב חו"ל שבא ללמוד בישיבה בארץ ?
ת. יוצא ידי חובה בהדלקה שבביתו בזמן שידליקו שם נרות. אך אם ירצה, רשאי להדליק בישיבה בברכה, רק אם יודע בברור שעדיין לא הדליקו עליו בביתו.
ש. בחור שחזר בתשובה ולומד בישיבה, ובביתו לא מדליקים נרות חנוכה מה יעשה ?
ת. צריך להדליק נרות חנוכה בחדרו בברכה, ויאמר שאינו מתכוון לצאת ידי חובה בהדלקת הנרות שבבית המדרש של הישיבה, ואם הנהלת הישיבה לא מסכימה להדליק בחדר מחשש שריפה, ידליק במקום אחר בשטח הישיבה.
ש. מה הדין בחור ישיבה המסתפק אם מדליקים עליו בביתו ?
ת. ידליק בישיבה בברכה, משום שיש כאן ספק ספיקא. שמא אינם מדליקים כלל, וגם אם מדליקים, שמא יכל לכוון שאינו רוצה לצאת ידי חובה בהדלקתם.
ש. בחור שהוריו מדליקים נרות חנוכה בנרות שעווה קטנות, שפעמים רבות אינן דולקות אפילו חצי שעה, מה הדין ?
ת. ידליק בעצמו בישיבה בברכה, אך קודם לכן יברר אצל הוריו באיזו שעה הם מדליקים, והוא יקדים להדליק לפניהם.
ש. בחור ישיבה שהוריו אינם נמצאים בלילה זה בביתם, ואינם מדליקים נרות חנוכה, מה יעשה ?
ת. ידליק בישיבה בברכה.
ש. מה הדין אדם נקלע למקום שלא מדליקים שם כלל נרות חנוכה ?
ת. אף שמדליקים עליו בביתו, צריך להדליק גם הוא במקום הימצאו בברכה, כדי שגם אצלם יתקיים פרסום הנס.
ש. מה הדין אדם המתגורר לבדו, ונמצא באחד מהלילות בנסיעה ולא יכל להדליק נרות חנוכה ?
ת. כאשר יראה נר חנוכה דולק מאיזה בית או מבית הכנסת, אם זה בלילה הראשון מברך שתי ברכות: "שעשה ניסים" ו"שהחיינו", ואם זה בשאר הלילות, מברך "שעשה ניסים" בלבד. [גם במקרה שכבה נר החיוב, ונשארו רק נרות ההידור, רשאי לברך].
ש. באיזה זמן יכל לברך על הנרות ?
ת. יכל לברך על הנרות רק כשיודע שהנרות הללו הודלקו עתה, והם עדיין בתוך חצי השעה הראשונה להדלקתם, אבל אם יש חשש שעברה חצי שעה, לא יברך. [ובערב שבת, רשאי לברך על הראיה מזמן הדלקתם ב"פלג המנחה", עד חצי שעה שלאחר צאת הכוכבים].
ש. מדוע דווקא בחנוכה תקנו את ברכת הרואה ?
ת. משום שבנרות חנוכה יש מעלה יתירה, שבה מתפרסמים ניסיו של הקב"ה.

















השמנים והפתילות
ש. באיזה שמן מצווה מן המובחר להדליק נרות חנוכה ?
ת. שמן זית.
ש. מדוע ?
ת. א. מפני שאורו צלול יותר. ב. מפני שהנס נעשה בשמן זית.
ש. מה זוכה אדם המהדר בהדלקת נרות חנוכה ?
ת. אדם המהדר בהדלקת נרות חנוכה זוכה לבנים תלמידי חכמים.
ש. מי שאין לו שמן זית במה ידליק ?
ת. ידליק בשאר שמנים. ואם אין לו שמן כלל, ידליק בנרות שעווה. ולכתחילה יתן את נרות השעווה בתוך כלי, אך אם אין לו כלי, רשאי להדביק את הנרות כמו שהם על החלון.
ש. מה הדין אם אין לו מספיק כסף לקנות שמן לכל הנרות ?
ת. ידליק בכל יום נר אחד משמן זית, ושאר הנרות משמן אחר, אך לא ידליק חלק מהנרות בשמן וחלק בשעווה, כדי שלא יחשבו שאלו נרות של שני אנשים, ואינם מהדרים להדליק כמספר הנרות של היום.
ש. מה הדין שמן זית קרוש, שמחמת האש הוא נימוח והופך לנוזל, האם כשר להדלקה ?
ת. כן, כשר לכתחילה להדלקה.
ש. האם מותר להדליק בשמן זית מאוס שאינו ראוי לאכילה ?
ת. אסור להדליק בשמן מאוס, שאין זה מכבוד המצווה.
ש. מה הדין שמן המאור שהוא שמן שאינו ראוי לאכילה מחמת מרירותו ?
ת. כשר להדלקה, ואינו נחשב שמן מאוס.
ש. שמן שהיה תחת המיטה וישנו עליה, האם כשר להדלקה ?
ת. כשר להדלקה.
ש. שמן העשוי מזיתים שגדלו בשנת שמיטה, האם כשר להדלקה ?
ת. כשר.
ש. האם מותר להדליק נרות חנוכה בגז ?
ת. לא, משום שההדלקה צריכה להיות כמו בבית המקדש, ושם ההדלקה הייתה עם שמן ופתילה.
ש. האם יוצא ידי חובה בהדלקת נרות חשמל ?
ת. לא, משום שאינו דומה למנורה בבית המקדש, מפני שאין שם לחלוחית כלשהי.
ש. אדם שנוסע ברכבת כל הלילה מה יעשה ?
ת. ידליק נרות מחשמל, אך יברך בלי שם ומלכות.
ש. מהי כמות השמן שצריך להיות בהדלקה ?
ת. צריך שתהיה כמות שמן שהנרות יוכלו לדלוק לפחות חצי שעה.
ש. מה הדין אם הדליק נרות שיש בהם שמן פחות מחצי שעה ואח"כ הוסיף עוד שמן ?
ת לא יצא ידי חובה.
ש. מדוע ?
ת. משום שההדלקה עושה מצווה, ובשעת ההדלקה צריך שיהיה שמן שידלק לפחות חצי שעה.
ש. מה יעשה במקרה הנ"ל ?
ת. יכבה את הנרות, יוסיף שמן, וידליק שוב בלי ברכה.
ש. באלו פתילות מצווה מן המובחר להדליק נרות חנוכה ?
ת. מצווה מן המובחר להדליק בפתילות העשויות מצמר גפן, אך כיום שפתילות אלו אינן דולקות יפה, מצווה מן המובחר להדליק ב"פתיל צף", כי הוא דולק ומאיר יפה מתחילתו ועד סופו.






מקום הנחת החנוכייה
ש. היכן מצווה להניח את החנוכייה ?
ת. בדירת קרקע שפתח הבית פונה לרשות הרבים, טוב להניח את החנוכייה על פתח הבית מבחוץ, כדי לפרסם את הנס לבני אדם העוברים ושבים.
ש. באיזה צד בפתח צריך להניח את החנוכייה ?
ת. יניח את החנוכייה בצד שמאל של הפתח, מול המזוזה, כדי שיהיה מוקף במצוות, מזוזה בימין, חנוכייה משמאל, וציצית על גופו.
ש. מה הדין אם יש חצר לפני הכניסה לדירה ?
ת. יניח את החנוכייה בפתח החצר, ולא בפתח הדירה, כדי לפרסם את הנס לעוברים ושבים.
ש. באיזה צד יניח את החנוכייה בפתח החצר ?
ת. אם יש שם מזוזה, יניח בצד שמאל, כדי שיהיה מוקף במצוות. ואם אין שם מזוזה, יניח בצד ימין.
ש. מה הדין אם בחוץ יש רוח המצויה שמכבה את הנרות ?
ת. ידליק את החנוכייה בתוך ביתו. וטוב יעשה אם יניח את החנוכייה בתוך תיבת זכוכית גדולה, ששומרת על הנרות מפני הרוח, וידליק בחוץ.
ש. בית שנמצא בתוך בניין מגורים היכן יניח את החנוכייה ?
ת. יניח את החנוכייה בסמוך לחלון הפונה לרחוב שבו ישנם עוברים ושבים, או בפתח המרפסת הפונה לרחוב.
ש. מה הדין אם גר בקומה רביעית וביתו גבוה משטח הרחוב למעלה מעשרים אמה ?
ת. יניח את החנוכייה בתוך ביתו, על יד הפתח בצד שמאל. אך אם יש בניין גבוה מול ביתו, והדיירים שממולו יכולים לראות את החנוכייה, עדיף שיניח את החנוכייה בחלון ביתו.
ש. אדם שחושש להניח את החנוכייה בפתח הבית שמא תיגנב, או שמעדיף להדליק בתוך ביתו כדי להחדיר בביתו את הנס, האם רשאי ?
ת. כן, אך ישתדל להניח את החנוכייה סמוך לחלון הפונה לרחוב, כדי להרוויח פרסום הנס לעוברים ושבים.








גובה הנחת החנוכייה
ש. באיזה גובה צריך להניח את החנוכייה ?
ת. יניח את החנוכייה למעלה משלושה טפחים [טפח = 8 ס"מ. שלושה טפחים = 24 ס"מ] מהרצפה, ובתוך עשרה טפחים [80 ס"מ].
ש. מה הדין אם הניחה למעלה מעשרה טפחים ?
ת. יצא ידי חובה.
ש. מה הדין אם הניחה למטה משלושה טפחים ?
ת. לא יצא ידי חובה, ועליו לכבות את החנוכייה, להגביהה, ולחזור ולהדליקה שנית, אך בלי ברכה.
ש. מה הדין אם הניח את החנוכייה למעלה מעשרים אמה ?
ת. לא יצא ידי חובה.
ש. מדוע ?
ת. מאחר ובגובה כזה אין נראית החנוכייה מיד, שהרי אין דרכו של אדם ללכת עם ראש מורם ולהסתכל בגובה רב כל כך, אלא הולך ומסתכל ישר. 
ש. מה יעשה במקרה כזה ?
ת. יכבה את החנוכייה, יורידה, ויחזור להדליקה שנית בלי ברכה.
ש. מה הדין אם החלון בבית גבוה למעלה מעשרה טפחים ?
ת. רשאי לכתחילה להניח את החנוכייה בגובה החלון, כדי שייראה לעוברים ושבים מבחוץ.
ש. מה הדין חולה שאינו יכל לקום ממיטתו כדי להדליק נרות חנוכה במקום הנחתם ?
ת. יכולים להביא לו את החנוכייה סמוך למיטתו, יברך וידליק את הנרות, ולאחר מכן יחזירו את החנוכייה למקומה. אולם טוב שיאמר בעל הבית לאשתו או לאחר שידליקו את הנרות במקום הנחתם.













		זמן ההדלקה
ש. מהו זמן הדלקת נרות חנוכה ?
ת. לכתחילה צריך להדליק את נרות החנוכה מיד בצאת הכוכבים ולא קודם לכן.
ש. מה הדין אם נאלץ לצאת מביתו לפני השקיעה ?
ת. יברך וידליק מזמן "פלג המנחה" [כשעה ורבע לפני צאת הכוכבים לפי שעות זמניות], ויקפיד לתת שמן רב שידלק עד חצי שעה לאחר צאת הכוכבים.
ש. מה הדין אם חושש להשאיר נרות דולקים אחר יציאתו ?
ת. ידליק ללא ברכה.
ש. עד מתי אפשר להדליק נרות חנוכה ?
ת. לכתחילה צריך להדליק עד חצי שעה מזמן ההדלקה, ואם עברה חצי שעה ולא הדליק, רשאי לברך ולהדליק כל הלילה, גם אם נשאר לו פחות מחצי שעה עד עלות השחר, יברך וידליק את הנרות עד עלות השחר.
ש. אם מגיע מאוחר לביתו ובני הבית ישנים, האם צריך להעירם ?
ת. טוב שיעיר אחד או שניים מבני ביתו, כדי שיהיו נוכחים בעת ההדלקה לפרסום הנס. אולם אם לא נח כ"כ להעירם, ידליק לבדו, שהריהו כאדם המתגורר לבדו בביתו, שחייב לברך ולהדליק בכל לילה.
ש. מה צריך להקדים קודם, תפילת ערבית בצאת הכוכבים או הדלקת נרות חנוכה ?
ת. צריך להקדים את תפילת ערבית, משום שתדיר ושאינו תדיר, תדיר קודם.
ש. מה הדין אם נזכר בשעה מאוחרת באופן שאם יתפלל ערבית תחילה יעבור זמן חצי שעה מצאת הכוכבים ?
ת. רשאי להדליק קודם ואח"כ להתפלל.
ש. אדם הרגיל להתפלל ערבית מאוחר בלילה, האם גם הוא צריך להקדים את ערבית להדלקת נרות ולהתפלל בצאת הכוכבים ?
ת. אינו חייב להתפלל ערבית בצאת הכוכבים, ויכל להדליק נרות חנוכה קודם.
ש. המתפלל ערבית קודם צאת הכוכבים וצריך לקרוא ק"ש בצאת הכוכבים, האם יקרא קודם ק"ש או ידליק נרות חנוכה ?
ת. קודם יקרא ק"ש שהיא תדירה.
ש. מי שהגיע לביתו חצי שעה אחר צאת הכוכבים, האם יקדים תפילת ערבית או הדלקת נרות חנוכה ?
ת. יקדים תפילת ערבית שהיא תדירה.
ש. מה הדין אם יש שיעור קבוע בבית הכנסת לאחר תפילת ערבית, האם יאחרו את השיעור לשעה אחרת ?
ת. אם קיים חשש שהציבור לא יחזור לשיעור לאחר הדלקת נרות, רשאים לקיים את השיעור לאחר תפילת ערבית, וידליקו נרות לאחר מכן, למרות שלכתחילה יש להדליק בחצי שעה הראשונה של צאת הכוכבים, משום ביטול תורה.
ש. אדם שיודע שלא יוכל להגיע בלילה לביתו מה יעשה ?
ת. יאמר לאשתו מראש שתדליק את הנרות ותברך, ובכך יוצא ידי חובתו.
ש. אדם שלא היה בביתו בלילה הראשון, האם בלילה השני יברך "שהחיינו" ?
ת. כן.
ש. מה הדין אם יודע שיגיע מאוחר לביתו בשעה שבני ביתו ישנים, מה יעשה ?
ת. עדיף שיאמר לאשתו להדליק בזמן, מאשר שהוא בעצמו ידליק מאוחר יותר.







הזמן שקודם ההדלקה
ש. האם מותר לאכול לחם לפני ההדלקה ?
ת. חצי שעה קודם זמן ההדלקה, אסור לאכול לחם יותר משיעור 'כביצה', מחשש שמא ימשך אחר אכילתו, וישכח להדליק את הנרות.
ש. מה הדין לאכול עוגה ושאר מיני דגן ?
ת. עוגה ושאר מיני דגן, אסור לאכול בשיעור קביעת סעודה [216 גרם], אבל פחות מכמות זו מותר לאכול.
ש. מה הדין לאכול תבשיל של אורז או פירות וירקות ?
ת. מותר לאכול אפילו הרבה, וכן שתיית תה או קפה מותרת.
ש. מה הדין אם התחיל לאכול בתוך חצי השעה שקודם זמן ההדלקה ?
ת. צריך להפסיק לאכול ולהדליק את הנרות בזמן.
ש. מה הדין אם התחיל לאכול בהיתר לפני החצי שעה ?
ת. מעיקר הדין אינו חייב להפסיק, אך גם בזה טוב שיפסיק, כדי להדליק לכתחילה בזמן.
ש. מה הדין לגבי עשיית מלאכה לפני זמן הדלקת הנרות ?
ת. לא יתחיל בעשיית מלאכה מחצי שעה שקודם זמן הדלקה, עד שידליק את הנרות, מחשש שמא ימשך אחר מלאכתו, וישכח להדליק את הנרות.
ש. מה הדין לגבי שינה לפני זמן הדלקת הנרות ?
ת. אסור לישון אפילו מעט, מחצי השעה שקודם זמן ההדלקה, מחשש שמא ימשך בשנתו, וישכח להדליק את הנרות.
ש. מה הדין לגבי לימוד תורה לפני זמן ההדלקה ?
ת. אסור להתחיל ללמוד תורה בהגיע זמן ההדלקה, אבל קודם לכן מותר. אפילו בחצי השעה שקודם זמן ההדלקה. ולא גזרו חכמים כמו באכילה ושינה, בגלל ביטול תורה.
ש. באיזה מקרה מותר לאכול או לעשות מלאכה או לישון גם בחצי השעה שלפני ההדלקה ?
ת. אם ממנה אדם אחר שיזכיר לו בהגיע זמן ההדלקה להדליק, יכל לאכול או לישון או לעשות מלאכה בחצי השעה שקודם לזמן ההדלקה.
ש. מה הדין אם שם שעון מעורר לזמן ההדלקה ?
ת. שעון מעורר נחשב כמו שומר, ורשאי לעשות כן.
ש. מה הדין לגבי שאר בני הבית שאינם מדליקים בעצמם את הנרות ?
ת. שאר בני הבית שיוצאים ידי חובה בהדלקת בעל הבית, יכולים להקל במקום הצורך.
ש. מה הדין לגבי נשים, האם מותרות בעשיית מלאכה ?
ת. הנשים נהגו לא לעשות מלאכה חצי שעה לפני ההדלקה, ומדובר במלאכה כמו כביסה, תפירה, וכיוצא בזה. אבל בישול, אפייה, ושאר מלאכות אוכל נפש, מותרות.

















סדר ההדלקה
ש. כמה ברכות מברך בלילה הראשון ?
ת. בלילה הראשון מברך שלוש ברכות: א. "להדליק נר חנוכה". ב. "שעשה ניסים לאבותינו בימים ההם בזמן הזה". ג. "שהחיינו וקיימנו והגיענו לזמן הזה".
ש. מה הנוסח הנכון לומר בברכה הראשונה ?
ת. הנוסח הנכון הוא: "להדליק נר חנוכה", ולא "להדליק נר של חנוכה".
ש. כמה ברכות יברך בשאר הלילות ?
ת. בשאר הלילות יברך שתי ברכות: א. "להדליק נר חנוכה". ב. "שעשה ניסים".
ש. מי שקנה חנוכייה חדשה ושמח בה, מה צריך לכוון בברכת שהחיינו ?
ת. יכוון בברכת שהחיינו ביום הראשון, לפטור את ברכת שהחיינו על שמחתו ששמח בחנוכייה החדשה.
ש. האם גר מברך "שעשה ניסים לאבותינו" ?
ת. כן, אע"פ שלאבותיו ממש לא נעשו הניסים הללו, מ"מ ברגע שנכנס תחת כנפי שכינה, ונלווה לעם ישראל, בכלל ישראל הוא, ואין שום הבדל ביננו לבינו.
ש. מה הדין אם שכח בלילה הראשון לברך את הברכות ונזכר לאחר שהדליק ?
ת. יברך רק "שעשה ניסים" ו"שהחיינו", אבל אינו רשאי לברך "להדליק נר". וכל זה שנזכר בתוך חצי השעה הראשונה מהרגע שהדליק, אבל אם נזכר לאחר מכן, אינו רשאי לברך כלל. וביום השני יברך גם "שהחיינו".
ש. מה הדין אם שכח לברך קודם ההדלקה בשאר הימים?
ת. אם נזכר קודם שגמר להדליק את כל הנרות שכנגד אותו יום, יברך מיד את שתי הברכות: "להדליק נר" ו"שעשה ניסים", וימשיך להדליק את הנרות הנותרים, אבל אם נזכר לאחר שגמר להדליק את כל הנרות, אינו רשאי לברך "להדליק נר חנוכה", אלא יברך רק "שעשה ניסים". וכל זה שהוא בתוך חצי השעה הראשונה מהרגע שהדליק, אבל לאחר מכן אינו רשאי לברך כלל.
ש. מה הדין אם שכח לברך שהחיינו בלילה הראשון ?
ת. יברך בלילה השני, ואם שכח בלילה השני יברך בלילה השלישי, וכן בשאר הלילות עד הלילה השמיני, ואם לא ברך בלילה השמיני כשהדליק, או בחצי השעה הראשונה, שוב אינו רשאי לברך.
ש. מה הדין אם הדליק נר אחד פחות מהראוי לאותו לילה, ורוצה להוסיף את הנר החסר ?
ת. כשחוזר להדליק את הנר החסר, אינו מברך.
ש. מה הדין אם בעל הבית אינו יודע לברך ?
ת. יעמוד אחר על ידו, ויקריא לו מילה במילה, ובעל הבית יאמר אחריו וידליק. ואם גם זה לא אפשרי, רשאי האחר לברך ולהוציא ידי חובה את בעל הבית, בעל הבית יענה 'אמן', וידליק את הנרות.
ש. מהו סדר הנחת הנרות בחנוכייה ?
ת. בלילה הראשון יניח את הנר בצד הקיצוני מימין של החנוכייה, בלילה השני יוסיף נר על ידו מצד שמאל, ויתחיל להדליק מהנר החדש הנוסף השמאלי, ואח"כ ידליק את הנר הימני שהדליק אתמול. וכן בשאר הלילות יוסיף עוד נר מצד שמאל, ומתחיל להדליק את הנר השמאלי ביותר, וממשיך להדליק לצד ימין עד שמגיע לנר שהדליק ביום הראשון.
ש. מה צריך להקפיד כשמדליק את הנרות ?
ת. כשמדליק את הנרות, לא יסיר את ידו מהפתילה מיד, אלא ימתין עד שרוב הפתילה היוצאת מהנר תדלק, שאז השלהבת תהיה עולה מאליה, ולאחר מכן יסיר את ידו להדליק את הנר הבא.
ש. מה צריך לומר לאחר הדלקת הנר הראשון ?
ת. לאחר שמדליק את הנר הראשון יאמר "הנרות הללו..", ולאחר שסיים להדליק את כל הנרות יאמר "מזמור שיר חנוכת הבית לדוד".
ש. האם יש עניין להסתכל בנרות בחצי השעה הראשונה ?
ת. טוב ונכון להסתכל בנרות בחצי השעה הראשונה, כדי להתבונן בנס ולזוכרו, וכך יספר לבני ביתו, וישיר עימהם שירי חנוכה, לחזק בליבם את האמונה בקב"ה, כי גם ההסתכלות בנרות של מצווה, מקדשת את העיניים.

















השימוש בנרות
ש. האם מותר להשתמש לאור נרות החנוכה ?
ת. אסור להשתמש לאור נרות החנוכה אפילו בתשמיש של מצווה, כגון ללמוד בספר קודש לאור הנרות.
ש. מדוע אסרו להשתמש באור הנרות ?
ת. כדי שיהיה ניכר שהנרות נדלקו לשם מצוות פרסום הנס, ולא כשאר הנרות שבבית שמטרתם להאיר את הבית ולהשתמש לאורם. ועוד: משום שאנו מדמים את הדלקת נרות חנוכה למנורת בית המקדש שבה נעשה הנס, וכמו שבמנורת בית המקדש אסור להשתמש לאורה, כך גם בנרות חנוכה, אסרו חז"ל להשתמש לאורם.
ש. מה כן מותר לעשות לאור הנרות ?
ת. מותר להנות מאור הנרות בתשמיש עראי של מצווה, כגון לעיין מעט בספר לאור הנרות, או לספור כספי צדקה ויוצא בזה.
ש. מה הדין אם כבה החשמל בבית, ורוצה ללכת לאור הנרות כדי שלא יכשל בדרכו, האם מותר ?
ת. רשאי ללכת לאור הנרות ואינו צריך לעצום את עיניו, מפני שהליכה לבד אינה נחשבת כמשתמש לאורם, כי גם בלאו הכי יכל ללכת בבית.
ש. מה הדין להנות מאור השמש ?
ת. מותר להשתמש לאור נר השמש אפילו שימוש של חולין.
ש. מה הדין אם באמצע הדלקת הנרות כבה הנר שממנו הוא מדליק את כל הנרות ?
ת. לא ידליק את הנר מאש של אחד מנרות המצווה שהדליקם, מפני ביזוי המצווה, שנמצא מדליק נר של חול מנר של מצווה, אלא ידליקהו מאש אחרת.
ש. מה הדין לאחר שהנרות דלקו חצי שעה, האם רשאי להשתמש לאורם ?
ת. לאחר שהנרות דלקו חצי שעה, מותר לכבותם, ואף מותר להשתמש לאורם. מ"מ אם הוא מדליק בחלון ביתו הסמוך לרשות הרבים, ויש בזה פרסום הנס לעוברים ושבים, טוב שלא לכבותם, כדי שיתפרסם הנס עוד ועוד.
ש. אדם שארע לו אונס גמור, וחייב לצאת מביתו מיד לאחר ההדלקה, וחושש להשאיר את הנרות דולקים בביתו מה יעשה ?
ת. רשאי לכבות את הנרות מיד לאחר ההדלקה, אך לא יברך על הדלקה זו.
ש. מה הדין אם הניח את החנוכייה במקום שאין רוח, והנרות כבו לאחר הדלקתם מה יעשה ?
ת. אינו צריך לחזור ולהדליק את הנרות שוב, אך טוב להדר לחזור ולהדליקם, בלי ברכה.
ש. מה הדין אם מלכתחילה הניח את החנוכייה במקום שהרוח מנשבת, והנרות כבו מיד לאחר ההדלקה ?
ת. חייב לחזור ולהדליקה שוב במקום שאין הרוח מנשבת, אך לא יברך.

















ערב שבת של חנוכה
ש. מתי צריך להתפלל תפילת מנחה בערב שבת של חנוכה ?
ת. טוב להדר להתפלל תפילת מנחה ביום שישי של חנוכה מוקדם יותר, כדי שהדלקת נרות תיעשה לאחר תפילת מנחה.
ש. מדוע יש עניין שהדלקת נרות תהיה לאחר תפילת מנחה ?
ת. משום שתפילת מנחה נתקנה כנגד קרבן התמיד של בין הערביים, והדלקת נרות חנוכה היא זכר לנס שנעשה במנורה של בית המקדש, ובסדר העבודה שבבית המקדש, הקריבו את קרבן התמיד, ואח"כ הדליקו את המנורה, לכן גם אנו משתדלים להדמות לזה, להתפלל מנחה, ואח"כ להדליק את נרות חנוכה.
ש. כמה שמן צריך להשים בנרות חנוכה שמדליק בערב שבת ?
ת. צריך לתת כמות שמן מרובה, כדי שיספיק לדלוק לפחות עד חצי שעה לאחר צאת הכוכבים.
ש. מהו זמן הדלקת נרות חנוכה בערב שבת ?
ת. אם התפלל מנחה מוקדמת, ידליק את הנרות כרבע שעה לפני השקיעה. אך אם לא התפלל מנחה עדיין, יקדים להדליק, כדי שיספיק להתפלל מנחה בציבור, אך לא ידליק לפני זמן "פלג המנחה" [15:50 בערך].
ש. מה ידליק קודם, נרות חנוכה או נרות שבת ?
ת. ידליק קודם נרות חנוכה, משום שיש בו מעלה של פרסום הנס, ונר שבת עדיף להדליקו כמה שיותר סמוך לשבת, כדי שיהיה ניכר שהוא לכבוד השבת.
ש. מה הדין אם הדליק נרות שבת קודם נרות חנוכה ?
ת. אם הדליק נרות שבת בתוך החצי שעה שלפני השקיעה, בין איש בין אישה יכולים להדליק נרות חנוכה, מפני שלא קיבלו עליהם את השבת בהדלקת הנרות. אך אם הדליקו נרות שבת ארבעים דקות ויותר לפני השקיעה, כיוון שעתה קיבלו עליהם את השבת, יאמרו לאדם אחר להדליק להם את נרות החנוכה, ויצאו בזה ידי חובה.
ש. מה הדין אם קרה כך במשפחה, שהאישה הדליקה נרות שבת כארבעים דקות לפני השקיעה לפני שהבעל הדליק נרות חנוכה ?
ת. הבעל אינו נגרר אחר האישה לקבל איתה את השבת, והוא מחויב להדליק נרות חנוכה.
ש. אנשים המתארחים בשבת של חנוכה בסעודת ליל שבת, וחוזרים לישון בביתם, מתי יכולים להדליק נרות חנוכה ?
ת. רשאים להדליק נרות חנוכה מזמן "פלג המנחה", וישימו שמן שישאר דלוק לפחות עד חצי שעה אחר צאת הכוכבים, ולאחר מכן ידליקו נר שבת, וישימו לב שישארו נרות השבת דלוקים עד שיחזרו לביתן בלילה, כי מטרת נרות השבת ליהנות מהן.
ש. מה הדין אם הם יוצאים לפני זמן פלג המנחה מביתם ?
ת. ימנו שליח שידליק בביתם בזמן.
ש. מה הדין אם כבו נרות החנוכה בערב שבת קודם שקיעת החמה ?
ת. מן הדין אינו חייב לחזור ולהדליקם, אך טוב לחזור שוב ולהדליקם.
ש. האם מותר לטלטל את החנוכייה בשבת לאחר שכבו הנרות ?
ת. אסור לטלטל את החנוכייה לאחר שכבתה בשבת, לכן אם יודע שיש לו צורך בשבת להעבירה למקום אחר, יעשה תנאי בערב שבת, ויאמר שלאחר שיכבו הנרות, יהיה רשאי לטלטלה.
ש. מה הדין אם החנוכייה נמצאת במעבר בני הבית, ולאחר שכבתה רוצה להסירה למקום אחר, מחשש שמא יפלו השמן והפתילות,ויטנפו את בגדיו ?
ת. מותר להסירה למקום אחר, אף אם לא עשה תנאי מערב שבת, כי במקום שיש חשש היזק, לא אסרו חכמים.
ש. מה הדין אם הניח את החנוכייה עם חפץ של היתר על מגש קודם השבת האם מותר לטלטלו ?
ת. ברגע שהניח חפץ של היתר נעשה המגש "בסיס לדבר האסור והמותר", ולכן מותר לטלטלו לאחר שכבו הנרות.
מוצאי שבת של חנוכה
ש. במוצאי שבת של חנוכה מה יעשה קודם, הבדלה או ידליק נרות חנוכה ?
ת. בביתו: קודם יבדיל על היין, ואח"כ ידליק נרות חנוכה. בבית הכנסת: קודם ידליקו נרות חנוכה, ואח"כ יבדילו על היין.
ש. האם מדליקים נרות חנוכה בבית הכנסת בברכה ?
ת. כן.
ש. מדוע ?
ת. א. משום שבתקופה שהגויים אסרו על היהודים להדליק בביתם נרות חנוכה, התקינו חכמים להדליק נרות חנוכה בבית הכנסת, שמצויים שם רבים, ובזה יהיה פרסום הנס גדול יותר. ב. כיוון שהדלקת נרות חנוכה היא זכר לנס שהיה במנורה בבית המקדש, לכן מדליקים בבית הכנסת שנקרא "בית מקדש מעט". ג. ישנם אנשים שאין להם בית, או שאינם נמצאים בביתם ואין מי שידליק עליהם בביתם, ועליהם לברך "שעשה ניסים" ו"שהחיינו" על ראיית נר חנוכה, לכן מדליקים בבית הכנסת כדי שהם יראו ויברכו על הראיה.
ש. אם הדליק נרות חנוכה בבית הכנסת בברכה, האם יכול להדליק שוב בביתו בברכה ?
ת. כן.
ש. מתי מדליקים נרות חנוכה בבית הכנסת ?
ת. בבית הכנסת מדליקים נרות חנוכה בין מנחה לערבית, ואפילו אם עדיין לא הגיע זמן השקיעה, ובלבד שיגיע זמן "פלג המנחה".
ש. האם מותר להדליק נרות חנוכה בבית הכנסת כשאין שם עשרה אנשים ?
ת. אין מברכים על ההדלקה שבבית הכנסת, אא"כ נמצאים שם עשרה אנשים. אך אם ידוע לנו שלאחר שידליקו יבואו עוד אנשים, ויהיו עשרה שיראו את הנרות דולקים, ידליקו את הנרות עתה בברכה.
ש. מה הדין אם יש עשרה בבית הכנסת אבל מתוכם יש ארבעה שכבר התפללו ערבית ושמעו את הברכות בבית הכנסת אחר ?
ת. אותם ארבעה אנשים מצטרפים לעשרה, ואפשר להדליק בברכה.
ש. ציבור שמדליקים בביתם ואח"כ מתאספים בבית הכנסת לשמיעת שיעור ותפילת ערבית, כיצד ינהגו ?
ת. ידליק אחד מהם בבית הכנסת, ויברך רק "להדליק נר חנוכה".
ש. מה הדין אם יש שם לפחות שישה אנשים שלא הדליקו בביתם ?
ת. יברך המדליק את כל הברכות, ורשאי להדליק ולברך את כל הברכות, גם אדם שהדליק כבר בביתו.
ש. מה הדין המדליק בבית הכנסת בערב שבת כיצד יברך ?
ת. מברך רק "להדליק נר חנוכה", מאחר וכל הקהל כבר הדליקו בביתם וברכו, וההדלקה נעשית רק לפרסום הנס.
ש. מה הדין אם אין עשרה אנשים בבית הכנסת, אלא בצירוף הנשים שנמצאות בעזרת נשים, ורואת את הנרות ?
ת. רשאי להדליק עם ברכה, כי גם אצל הנשים שייך פרסום הנס.
ש. מה הדין אם אין עשרה אנשים בבית הכנסת רק בצירוף ילדים שהגיעו לגיל חינוך ?
ת. רשאי להדליק עם ברכה, משום שגם אצל ילדים שייך פרסום הנס.
ש. היכן מניחים את החנוכייה בבית הכנסת ?
ת. בצד דרום, זכר למנורה שהייתה בבית המקדש בצד דרום.
ש. באיזה גובה יניחו את החנוכייה בבית הכנסת ?
ת. במקום גבוה, כדי שיראו כולם.
ש. באיזה כיוון יניחו את החנוכייה ?
ת. יש נוהגים לסדר את החנוכייה בצורה כזו ששורת הנרות תהיה נמשכת ממזרח למערב, כלומר שהנר החדש שמוסיף כל יום, יהיה מצד מזרח [שמאל] לצד מערב [ימין]. ויש נוהגים לסדר ששורת הנרות תמשך מצפון לדרום, דהיינו שהנר החדש שמוסיף כל יום, יהיה מצד צפון [שמאל] לצד דרום [ימין].
ש. מה כמות השמן שצריך להשים בנרות חנוכה של בית הכנסת ?
ת. צריך להשים כמות שמן שתספיק להדלקה של חצי שעה, ובלבד שיהיו שם אנשים במשך הזמן הזה ויתפרסם הנס, אולם אם לאחר תפילת ערבית הולכים כולם לבתיהם, די לתת שמן כשיעור זמן התפילה, מאחר ואין פרסום הנס יותר. ומטעם זה רשאים גם לכבות את הנרות מיד לאחר התפילה.
ש. בית כנסת שיש בו הרבה חדרים שמתפללים בהם, כיצד ידליקו שם את הנרות ?
ת. הגבאי רשאי לברך ולהדליק בכל חדר את הנרות כל פעם מחדש, משום שבכל חדר נמצאים ציבור אנשים אחר לגמרי.
ש. ציבור שהדליקו נרות בבית הכנסת והלכו לביתם, ונכנסו אנשים אחרים להתפלל, האם רשאים להדליק שוב נרות באותו בית הכנסת ?
ת. כן, כיוון שהם אנשים חדשים, ואצלם לא התקיים עדיין פרסום הנס ברבים.
ש. מי שהדליק נרות חנוכה בבית הכנסת האם יצא ידי חובה ?
ת. לא, מכיוון שמצוות הדלקת נר חנוכה היא "נר איש וביתו", ובית הכנסת לא נחשב ביתו של אדם, לכן מי שהדליק בבית הכנסת, לא יצא ידי חובתו, ועליו לחזור ולהדליק בביתו.
ש. רווק שכיבדוהו להדליק נרות חנוכה בבית הכנסת מה יברך בביתו ?
ת. כשחוזר להדליק בביתו יברך רק "להדליק נר חנוכה", ללא ברכות "שעשה ניסים" ו"שהחיינו".
ש. האם יש מנהג להדליק נרות חנוכה בבית הכנסת בבוקר ?
ת. מנהג נכון להדליק נרות חנוכה בלי ברכה בבית הכנסת בתפילת שחרית, כדי לפרסם את הנס, ונהגו להדליק כשמגיעים למזמור "ארוממך ה' כי דליתני" שאומרים קודם "ה' מלך". 
ש. מתי מדליקים נרות חנוכה בבית הכנסת בערב שבת ?
ת. אם מתפללים מנחה מוקדם, ישתדלו להדליק את הנרות לא בסמוך מדי לשקיעה, כדי שלא יכנסו לחשש חילול שבת. אבל אם מתפללים מנחה רגילה, ידליקו את הנרות קודם תפילת מנחה, שהוא כעשרים דקות לפני השקיעה.
ש. מתי מדליקם נרות חנוכה בבית הכנסת במוצאי שבת ?
ת. לאחר תפילת ערבית. קודם מדליקים נרות חנוכה, ואח"כ מבדילים על היין, כדי להוציא את השבת כמה שיותר מאוחר.
ש. מה הדין בית כנסת שלא מבדילים בו על היין , מתי ידליקו את הנרות ?
ת. ידליקו את הנרות לאחר העמידה של ערבית בסיום אמירת חצי הקדיש מפי הש"ץ, קודם שיתחילו "שובה ה' עד מתי", כדי שלפחות בזמן מועט זה יראו הציבור את הנרות ויתפרסם הנס.
ש. האם מותר לברך "בורא מאורי האש" על נרות החנוכה ?
ת. לא, כיוון שאין לנו רשות להשתמש בהם אלא לראותם בלבד. אולם על נר השמש מותר לברך. ובכל אופן, אם עברה חצי שעה מהרגע שהדליק את הנרות, כיוון שמותר ליהנות מאורם, רשאי לברך עליהם "בורא מאורי האש".
ש. האם מותר להדליק בברכה נרות חנוכה שמדליקים באולם שמחות שמתקיימת שם חתונה או בר מצווה ?
ת. מותר.
ש. במקומות ציבוריים כמו כניסה לעיר וכיוצא בזה, האם מותר להדליק נרות חנוכה בברכה ?
ת. מצווה להדליק שם נרות חנוכה כדי לפרסם את הנס, אך לא יברך עליהם, משום שזה לא מקום התכנסות כמו באולם.
ש. האם מותר להשתמש בשמן שהדליק בו נרות חנוכה ?
ת. אם כבה הנר בתוך חצי השעה הראשונה של ההדלקה, רשאי למחרת להוסיף עליו שמן ולהדליק בו שוב. אך אם כבה בלילה השמיני, אסור להשתמש בשמן הנותר לאכילה או לדבר אחר. על כן ישרוף אותו, מפני שהוקצה למצותו. אולם אם כבה הנר לאחר חצי השעה הראשונה, רשאי להשתמש בשמן לכל צורך שהוא, מאחר ונגמרה מצוותו.
ש. האם מותר להשתמש בשארית השמן שנשאר בבקבוק שקנה לנרות חנוכה ?
ת. מותר.
ש. מה דין הפתילות שהדליקו בהם נרות חנוכה ?
ת. יש נהגו לשרוף את הפתילות, מאחר והוקצו למצוותם בלבד. ורבים נהגו לשומרם עד ערב פסח, לשורפם בביעור חמץ, שכיוון שנעשתה בהן מצווה אחת, תעשה בהן עוד מצוות.










מנהגי חנוכה
ש. האם יש מצווה להרבות בסעודות בחנוכה ?
ת. מצווה להרבות בסעודות בחנוכה, לשיר ולהודות לקב"ה, ולספר על הניסים הגדולים שהיו בחנוכה.
ש. האם יש עניין להרבות בסעודת שבת של חנוכה ?
ת. הבן איש חי כותב: שמצווה להרבות בסעודת שבת של חנוכה, בשביל פרסום הנס.
ש. מדוע נוהגים לאכול מאכלי חלב בחנוכה ?
ת. זכר למעשה שמסופר במדרש על יהודית בת בארי, שהאכילה את האויב אליפורני גבינה, כדי שיצמא וישתה יין וישתכר ויישן, ולאחר מכן חתכה את ראשו וברחו כל האויבים.
ש. מדוע נהגו לאכול מיני מאכל המטוגנים בשמן ?
ת. זכר לנס השמן שהיה במנורה.
ש. הלש עיסה לסופגניות, האם צריך להפריש חלה ?
ת. לא, כיוון שמטגנים אותה בשמן.
ש. אם אוכל סופגניות בשיעור של קביעת סעודה, האם מברך עליהם המוציא ?
ת. לא, מברך עליהם מזונות ועל המחייה.
ש. האם צריך לברך על סופגנייה שאוכל בתוך הסעודה לקינוח ?
ת. אינו מברך, משום ספק ברכות להקל. והנכון שלא להביאה בתוך הסעודה כלל, אלא לאחר ברכת המזון, ואז יברך עליה לכל הדעות. אולם, אם כשבירך המוציא על הלחם חשב בכוונתו שלא לפטור את הסופגנייה, יברך עליה מזונות בתוך הסעודה.
ש. מה הדין אם אוכל בתוך הסעודה לקינוח מיני מזונות שבלילתם רכה ודלילה והם מטוגנים בשמן, כמו זלאביה לביבות או פנקייק ?
ת. מברך עליהם מזונות, כיוון שברכתם מזונות בודאי ולא מספק.
ש. מה יברך על סופגנייה שהיא אפויה בתנור ?
ת. אם הסופגנייה לא מתוקה מצד עצמה אלא רק מחמת הריבה והסוכר שעליה, יברך המוציא וברכת המזון. אך אם הסופגנייה מתוקה מצד עצמה, יברך מזונות ועל המחייה.
ש. האם מותר לחמם סופגנייה שיש בה ריבה לחה ונוזלית על הפלאטה בשבת ?
ת. מותר.     
ש. מה הדין סופגנייה שמערבים בה מים בתוך הריבה כדי לדללה, האם מותר לחמם את הסופגנייה בשבת ?
ת. מותר.
ש. האם יש מנהג להרבות בצדקה בימי חנוכה ?
ת. נוהגים להרבות בצדקות לעניים בימי חנוכה, ובפרט לילדים ונערים עניים.

















על הניסים
ש. מתי אמרים על הניסים בחנוכה ?
ת. כל יום מימות החנוכה אומרים בתפילה על הניסים.
ש. מתי מתחילים לומר על הניסים ?
ת. מתפילת ערבית של ליל ראשון של חנוכה, ואפילו אם מתפללים ערבית מוקדם מבעוד יום מזמן "פלג המנחה".
ש. כשחל יום ראשון של חנוכה בשבת, והדליק נרות בביתו בערב שבת, ולאחר מכן בא לבית הכנסת להתפלל מנחה, האם יאמר על הניסים ?
ת. לא, מאחר ואין תפילת מנחה זו שייכת לחנוכה, אלא ליום כ"ד בכסליו. ואם טעה ואמר "על הניסים", אינו חוזר.
ש. מה הדין אם שכח ולא אמר על הניסים בתפילה ?
ת. אם נזכר כשאמר "ברוך אתה" קודם שהמשיך "הטוב שמך...", יאמר "מודים אנחנו לך על הניסים ועל הפורקן וכו'", וימשיך "ועל כולם". אבל אם אמר "ברוך אתה ה'", כיוון שהזכיר שם ה' בחתימת הברכה יסיים את העמידה, ולא יאמר "למדני חוקיך", ובסיום העמידה לפני "עושה שלום", נכון שיאמר "מודים אנחנו לך על הניסים וכו' ונודה לשמך הגדול סלה", ואז יאמר "עושה שלום".
ש. מה הדין אם שכח לומר על הניסים בתפילה, ולאחר שסיים את העמידה טעה וחשב שצריך לחזור ולהתפלל שוב, ובאמצע תפילתו נזכר שאינו צריך לחזור, מה יעשה ?
ת. עליו להפסיק מיד במקום שנזכר, אפילו באמצע ברכה, וכל זה בתפילת שחרית או מנחה, אבל בתפילת ערבית, ימשיך את התפילה, ויכוון שהתפילה מכאן והלאה היא בתורת "תפילת נדבה", ויוסיף איזו בקשה בברכת "שומע תפילה" שלא אמרה בתפילת ערבית הקודמת.
ש. הנמצא בתפילת עמידה ומחשב שאם יאמר את כל "על הניסים" כהלכה, יתחיל הש"ץ את חזרת התפילה, ולא יספיק לענות קדושה עם הציבור, או שלא יספיק לענות לקדיש שבתפילת ערבית, כיצד ינהג ?
ת. לא ידלג כלל על אמירת מוסח "על הניסים" בשביל להרוויח דברים שבקדושה, ואף אין לו לקצר חלק מהנוסח כלל. שכל הנוסח הוא תיקון חז"ל, והמקצר ממנו הרי הוא גורע.
ש. מה נכון יותר לומר "על הניסים" או "ועל הניסים" ?
ת. יש לומר "ועל הניסים", מפני שזה חוזר על מה שאמר בתחילה, "מודים אנחנו לך... על ניסך ועל נפלאותיך שבכל עת, ועל הניסים".
ש. מה נכון יותר לומר "בזמן הזה" או "ובזמן הזה" ?
ת. בזמן הזה.
ש. מה נכון יותר לומר "חשמונאי" כשהאות א' נחה, או חשמונאי עם ניקוד חיריק באות א' ?
ת. הנכון יותר לומר "חשמונאי" כשהאות א' נחה.
ש. מה הפירוש "ועל הפורקן" ?
ת. ועל הפורקן" מלשון "ויפרקנו מצרינו", דהיינו שפרק את עול הגויים הרשעים מעל צווארינו. או מלשון "פדיון", שהקב"ה פדה אותנו משעבודם של היוונים הרשעים.
ש. האם גם בברכת המזון צריך לומר "על הניסים" ?
ת. בכל סעודה שאוכל בה לחם ומברך ברכת המזון, צריך לומר "על הניסים" בתוך הברכה השנייה, קודם "ועל הכל".
ש. מה הדין אם שכח ולא אמר "על הניסים" בברכת המזון ?
ת. אם נזכר כשאמר "ברוך אתה" קודם שהמשיך "ה' על הארץ ועל המזון", חוזר ואומר "על הניסים". אבל אם אמר "ברו אתה ה'", כיוון שהזכיר שם ה' בחתימת הברכה, ימשיך בברכת המזון ולא יאמר "למדני חוקיך", וטוב שיוסיף בסוף הרחמן "הרחמן הוא יעשה עמנו ניסים ונפלאות, כמו שעשה לאבותינו בימים ההם בזמן הזה, בימי מתתיה בן יוחנן וכו'", ויסיים את ברכת המזון.
ש. מה הדין אם התחיל לאכול סעודת פת ביום השמיני של חנוכה, ונמשכה סעודתו עד אחרי צאת הכוכבים – מוצאי חנוכה, האם יאמר בברכת המזון "על הניסים" ?
ת. כן.
קריאת ההלל
ש. האם קוראים את ההלל בימי החנוכה ?
ת. חז"ל תקנו לקרוא את ההלל בכל שמונת ימי החנוכה, מפני שבכל יום מימים אלו, התווסף נס במנורה שהייתה בבית המקדש.
ש. האם קוראים הלל שלם בברכה ?
ת. כן.
ש. מתי זמן קריאת ההלל ?
ת. זמן קריאת ההלל הוא מהנץ החמה עד השקיעה, שנאמר "ממזרח שמש עד מבואו מהולל שם ה'". ואם קראת את ההלל בעמוד השחר, בדיעבד יצא ידי חובתו.
ש. האם צריך לחזור ולברך על ההלל לאחר ברכת החזן ?
ת. רשאי כל אדם לברך בעצמו על ההלל, ואין צורך לצאת ידי חובה מהחזן.
ש. מה הדין אם שכח לברך על ההלל ונזכר באמצע קריאת ההלל ?
ת. יברך במקום שנזכר, וימשיך משם הלאה על הסדר.
ש. מה הדין אם ברך על ההלל אבל קרא את ההלל בדילוג ?
ת. צריך לחזור ולקרוא את ההלל כולו מתחילתו ועד סופו, אך לא יברך שנית. ואם לא ברך בפעם הראשונה, כשחוזר לקרוא את ההלל, יברך על ההלל תחילה וסוף.
ש. האם מותר להפסיק בדיבור בעת אמירת ההלל ?
ת. אסור להפסיק בדיבור בעת אמירת ההלל.
ש. מה הדין אם שמע קדיש או קדושה באמצע קריאת ההלל ?
ת עונה עימהם, ואפילו אם סיים את קריאת ההלל רק עדיין לא ברך "יהללוך".
ש. מה הדין אם ברך על הלל ועוד לא הספיק להתחיל לקוראו, ושמע ברכה, האם יענה אמן ?
ת. לא יענה אמן, משום הפסק שבין הברכה למצווה.
ש. מה הדין אם שכח לקרוא את ההלל ונזכר לאחר השקיעה בבין השמשות ?
ת. טוב שיקרא עתה את ההלל כולו בלי ברכה.
ש. האם נשים חייבות בקריאת ההלל ?
ת. לא. מ"מ אם ירצו לברך רשאיות לקרוא את ההלל בלי ברכה.






סדר התפילה וקריאת התורה
ש. מה הנוסח שאומרים בתפילת שחרית בשיר של יום בחנוכה ?
ת. יאמרו "היום יום פלוני בשבת קודש" ללא התיבות "השיר שהיו הלווים אומרים על הדוכן", מאחר ולא היו אומרים בבית המקדש שיר זה בחנוכה. ולאחר מכן יאמרו "מזמור שיר חנוכת הבית לדוד..." וכו'.
ש. בראש חודש טבת מתי יאמרו מזמור "שיר חנוכת הבית לדוד" ?
ת. לאחר תפילת מוסף אומרים "ברכי נפשי", ואחריו יאמרו "מזמור שיר חנוכת הבית...".
ש. האם אומרים "במה מדליקין" בערב שבת של חנוכה?
ת. לא, מאחר ומוזכרים בו פתילות ושמנים הפסולים להדלקת נר של שבת, וכשרים להדלקת נר חנוכה, וקריאה זו ערב שבת חנוכה הפוסלת את אותם שמנים ופתילות, נחשבת כעין פגיעה במצוות הדלקת נרות חנוכה, שמקילים בהם יותר.
ש. מה קוראים בשמונת ימי החנוכה ?
ת. בכל שמונת ימי החנוכה, מוציאים ספר תורה בתפילת שחרית, וקוראים בפרשת "נשא" שבחומש במדבר, את פסוקי ברכת כוהנים, ואת סדר הקרבת הקרבנות שהקריבו שנים עשר נשיאי ישראל בחנוכת המזבח שבבניית המשכן.
ש. מהו סדר הקריאה ביום הראשון של חנוכה ?
ת. הכהן קורא מברכת כוהנים עד "ויקריבו אותם לפני המשכן". הלוי קורא עד "יקריבו את קרבנם לחנוכת המזבח". והשלישי עד "זה קרבן נחשון בן עמינדב".
ש. מהו סדר הקריאה בשאר הימים ?
ת. בשאר הימים קורא הכהן מתחילת אותו יום, עד "מלאה קטורת". הלוי ממשיך עד סוף הקריאה של אותו יום, והשלישי חוזר לקרוא את מה שקראו הכהן והלוי.
ש. מה הדין אם החזן טעה וקרא קריאה של יום אחר ?
ת. אם ברך העולה לתורה ברכה אחרונה, יצאו ידי חובתם ואינם צריכים לחזור ולקרוא שוב. אך אם לא ברך ברכה אחרונה והרגישו בטעות, יחזור ויקרא את היום הנכון.
ש. מה הדין אם החזן קרא בעליית הכהן כהוגן, אך בעליית לוי טעה והמשיך מפסוק "פר אחד" של יום אחר ?
ת. יצאו ידי חובה.
ש. מה הדין אם החזן טעה וקרא לשלושה עולים שבחנוכה בפרשת השבוע ?
ת. יצאו ידי חובה.
ש. מהו סדר הקריאה ביום השמיני ?
ת. ביום השמיני הכהן קורא מ"ביום השמיני" עד "מלאה קטורת", הלוי ממשיך שלושה פסוקים עד "זה קרבן גמליאל בן פדהצור", השלישי חוזר שוב מ"ביום השמיני" עד "כן עשה את המנורה" שבפרשת בהעלותך.
ש. מה הדין אם החזן טעה ביום השמיני וקרא לשלושת העולים רק בשש הפסוקים של היום השמיני ?
ת. יצאו ידי חובתם, אך אם עדיין לא החזירו את ספר התורה להיכל, טוב שימשך לקרוא בלי ברכה "ביום התשיעי" עד "כן עשה את המנורה".
ש. מהו סדר הקריאה לר"ח טבת ?
ת. ר"ח טבת שחל בימי החול של חנוכה, מוציאים שני ספרי תורה, בספר הראשון קוראים שלושה עולים בפרשת ר"ח, ובספר השני קורא העולה הרביעי את הקריאה של חנוכה, ואומר חצי קדיש.
ש. היכן קוראים בקריאת ר"ח ?
ת. הכהן קורא עד "ובשמן כתית רביעית ההין", הלוי קורא עד "ונסכה", והשלישי ממשיך משם והלאה עד סוף קריאת ר"ח, ולאחריהם עולה הרביעי וקורא קריאה של חנוכה.
ש. מה הדין אם טעו וקראו ארבעת העולים בספר התורה הראשון בקריאה של ראש חודש ?
ת. יעלו עולה נוסף, ויברך על הקריאה של חנוכה בספר התורה השני, כדי שלא תהיה פגיעה בספר התורה השני שהוציאו אותו מההיכל ולא קראו בו כלל, וכאילו יש בו פגם והוא פסול.
ש. מה הדין אם טעה החזן והתחיל לקרוא לכהן בספר התורה השני בקריאה של חנוכה ?
ת. יגמור את הקריאה ויברך, ולשלושה העולים האחרים יקרא בקריאה של ר"ח.
ש. מה הדין אם יש רק ספר תורה אחד ?
ת. קוראים בו שלושה עולים בראש חודש, ולאחר מכן גוללים את ספר התורה לפרשת הנשיאים של חנוכה.
ש. מהו סדר הקריאה לר"ח שחל בשבת ?
ת. ר"ח טבת שחל בשבת, מוציאים שלושה ספרי תורה, בספר הראשון קוראים שישה עולים בפרשת השבוע. בספר השני קורא העולה השביעי בקריאת ר"ח ואומר חצי קדיש. בספר השלישי קורא המפטיר בקריאה של חנוכה ואומר חצי קדיש.
ש. האם אומרים קדיש אחר גמר הקריאה בספר התורה הראשון כבכל שבת ?
ת. לא, מכיוון שלא הסתיימה עדיין חובת העולים של קריאת היום שהיא שבעה, אך לאחר הקריאה בספר השני של ר"ח שעלו כבר שבעה עולים, אומר העולה השביעי חצי קדיש.
ש. מה הדין אם הוסיפו עולה נוסף לקריאה שבספר הראשון ?
ת. כיוון שעלו בו סך הכל שבעה עולים והושלמה בו חובת היום, יאמר המסיים חצי קדיש, ונמצא שבמקרה זה אומרים שלושה קדישים, קדיש אחר כל ספר וספר.

